**Møte om Sørumsand**

Etter styremøtet den 22. mai sendte SNF brev til kommunen om at prosessen med områdeplanen for Sørumsand måtte forseres. SNF ba også om møte med ordfører, varaordfører og leder av Hovedutvalg for miljø og samfunn. Svaret kom umiddelbart og møtet ble gjennomført mandag 10. mars. Fra administrasjonen deltok Kristin Dahle Selvig. Fra SNF deltok styreleder Dag Kjensjord og Gunnar Apeland.

Hensikten med møtet var å drøfte konsekvensene for Sørumsand hvis prosessen med områdeplanarbeidet fortsetter som nå og utbygging ikke skjer etter en samlet overordnet plan. SNF presiserte at alle utbyggere må ha like vilkår og at utbygging ikke må medføre stenging av eksisterende butikker. Det må finnes lokaler som butikkene kan flytte til, i utbyggingsperioden. SNF presiserte at enkeltprosjekter ikke må etablere premisser som skaper problemer for senere prosjekter, og ba om at kommunen måtte koordinere og få fortgang i arbeidet med områdeplanen ved at man tar en enklere revisjon og ikke lager en helt ny plan.

Ordfører viste til at K-styret har vedtatt oppstart av områdeplan, men at han ville prøve å finne ut hvilket handlingsrom kommunen hadde. Han oppfattet at SNF var bekymret for de som driver handel.

Leder av Hovedutvalget var enig i bekymringen om at arbeidet med områdeplanen trekker veldig ut i tid og mente kommunen måtte finne ut av hvilket handlingsrom og hvilke muligheter man har, bl.a. å se på muligheter for å gi dispensasjoner og åpne noe.

Kristin Dahle Selvig redegjorde for planprosessen. Hun var opptatt av at detaljregulering ikke skal skape premisser. Ellers sa hun at områderegulering er et komplekst verktøy som må ta tid. Hun var ikke enig i at kommunen brukte lang tid. Hun var bekymret for hele prosessen fordi den ikke var fullfinansiert. Kommunen annonserer for å skaffe konsulenthjelp, men har med forbehold om finansiering.

Ordfører konkluderte med at SNF har forsterket budskapet. Det tas på alvor. Hvilket handlingsrom som finnes for å ivareta handelen, skal drøftes med varaordfører og leder for Hovedutvalg. Han ba administrasjonen se på hvilke muligheter finnes.

Ordfører sa han var opptatt av å ta næringslivet på alvor og vil holde dialogen.